Kawal kebanjiran berurusan di BSN
KUCHING: Ibu Pejabat Polis (IPD) Daerah Kuching bersiap siaga untuk
mengawal sebarang kebanjiran orang ramai ke Bank Simpanan Nasional (BSN) bagi
urusan Bantuan Prihatin Nasional (BPN) bermula semalam.  Ketua Polis Daerah Kuching ACP Awang Din Awang Gani berkata, pihaknya telah
bersiap lebih awal dengan seramai tujuh orang pegawai termasuk seorang pegawai
kanan telah ditugaskan untuk memantau situasi di dua buah cawangan BSN di
bandar Kuching. “Bagi operasi semalam, penugasan telah bermula seawal jam 8 pagi dan
selesai pada 3.00 petang.  “Hasil pemantauan di kedua-dua cawangan BSN tersebut mendapati orang
ramai beratur dengan menjaga jarak masing-masing.  “Pihak bank turut menyediakan cecair pencuci tangan dan alat pengukur
suhu serta hanya membenarkan tiga orang dibenarkan masuk ke dalam bank pada
satu-satu masa dan berurusan di kaunter bank yang telah disediakan serta semua
petugas menggunakan topeng muka.  “Mereka juga dikawal oleh petugas RELA yang membantu pihak Bank untuk
mengawal kehadiran orang ramai,” katanya dalam kenyataan semalam. Menurut, hasil pemantauan di kedua-dua cawangan BSN tersebut juga
mendapati  keadaan adalah terkawal dan
tiada insiden yang tidak diingini berlaku. “Adalah dianggarkan seramai 141 orang telah berurusan di BSN Jalan
Chan Bee Kiew manakala 270 orang berurusan di BSN Jalan Bayor Bukit,”
jelasnya.  Jelasnya, terdahulu pada Jumaat, pihanya telah mengadakan pertemuan dengan
Pengurus BSN Kuching di Cawangan BSN Jalan Kulas, Satok mengenai persediaan
pihak bank semasa kehadiran orang ramai yang akan hadir ke cawangan mereka
untuk urusan BPN.  
See author's posts
